钦定古今图书集成/明伦汇编/官常典/第709卷 > 吕凯
## 钦定古今图书集成/明伦汇编/官常典/第709卷 > 吕凯

按《蜀志》本传：“凯字季平，永昌不韦人也。仕郡，五官掾
功曹。时雍闿等闻先主薨于永安，骄黠滋甚，都护李
严与闿书六纸，解喻利害，闿但答一纸曰：‘盖闻天无
二日，土无二王。今天下鼎立，正朔有三，是以远人惶
惑，不知所归也’。”其桀慢如此。闿又降于吴，吴遥署闿
为永昌太守。永昌既在益州，郡之西道路壅塞，与蜀
隔绝，而郡太守改易，凯与府丞蜀郡王伉帅厉吏民，
闭境拒闿。闿数移檄永昌，称说云云。凯答檄曰：“天降
丧乱，奸雄乘衅，天下切齿，万国悲悼。臣妾大小，莫不
思竭筋力，肝脑涂地，以除国难。伏惟将军世受汉恩，
以为当躬聚党众，率先启行，上以报国家，下不负先
人，书功竹帛，遗名千载，何期臣仆吴”越，背本就末乎！
昔舜勤民事，陨于苍梧，书籍嘉之，流声无穷，崩于江
浦，何足可悲！文武受命，成王乃平，先帝龙兴，海内望
风，宰臣聪睿，自天降康。而将军不睹盛衰之纪，成败
之符，譬如野火在原，蹈履河冰，火灭冰泮，将何所依
附？曩者将军先君，雍侯造怨而封，窦融知兴，归志世
祖。皆流名后叶，世歌“其美。今诸葛丞相英才挺出，深
睹未萌，受遗托孤，翊赞季兴，与众无忌，录功忘瑕。将
军若能翻然改图，易迹更步，古人不难追，鄙土何足
宰哉！盖闻楚国不恭，齐桓是责；夫差僭号，晋人不长。
况臣于非主，谁肯归之邪？窃惟古义，臣无越境之交，
是以前后，有来无往。重承告示，发愤忘食，故略陈所
怀，惟”将军察焉。凯威恩内著，为郡中所信，故能全其
节。及丞相亮南征讨闿，既发在道，而闿已为高定部
曲所杀。亮至南，上表曰：“永昌郡吏吕凯、府丞王伉等，
执忠绝域，十有馀年，雍闿、高定偪其东北，而凯等守
义不与交通。臣不意永昌风俗敦直乃尔。”以凯为云
南太守，封阳迁亭侯。会为叛夷所害。